سریلانکا پرزیدنتی ماتریپالا سیریسنا 290 نفرین حیاتینی ایتیردیگی، 500-دن چوخ آدامین یارالاندیغی، کیلسه و
هتل لره ائدیلن ترور هوجوم‌لارینی آراشدیرماق اوچون 24 ساعات عرضینده خصوصی سوروشدورما کومیته‌سی قوراجاغینی بیلدیریب.
کومیته عالی محکمه‌نین حاکیمی باشچیلیغیندا فعالیت‌لر آپارا‌جاق، ترور آکت‌لاری‌نین سبب‌لرینی، آرخا پلانینی، احتیمال‌لارلا بیرلیکده دیگر فاکت‌لاری آراش‌دیرا‌جاق.
اؤلکه پرزیدنتی‌نین باش کاتیبی سنویرانته کومیته عضو‌لری‌نین 24 ساعات عرضینده تعیین اولوناجاغینی، ترور هوجوم لاری ایله علاقه‌دار راپورون ایسه ایکی هفته عرضینده تاماملاناجاغینی سؤیله‌ییب.
سریلانکا-نین باش ناظیری رانیل ویکرامسینگه ایسه ترور هوجوم‌لارینی اؤلکه‌نین و ایقتیصادیاتین ثابت‌لیگینه ضرر وئرمک جهدی اولا‌راق گؤردوگونو بیلدیریب.
باش ناظیر همچنین نیظامین قورونماسی اوچون بوتون صلاحیت‌لی ایداره‌لرین بیرگه ایشلمه‌سی‌نین واجیب‌لیگینی ایفاده ائده‌رک "مودافعه ناظیری، حربی قوه‌لرین قوموتانلاری و پولیس ایداره‌سینه حقوق و نیظام-انتظامین تعمین اولونماسی اوچون ایستنیلن تدبیرلرین گؤرولمه‌سی باره‌ده گؤستریش وئریلدی" ایفاده‌لرینی ایشلدیب.
دیگر طرف‌دن، ترور آکت لاریندان‌ سونرا حیاتا کئچیریلن عملیات‌لاردا 24 نفرین یاخالاندیغینی بیلدیرن سریلانکا پولیسی تفرروات‌لی معلومات وئرمه‌ییب.
